Mestská časť Bratislava-Nové Mesto

Materiál na rokovanie
Miestnej rady
dňa 24.05.2016

Návrh Všeobecne záväzného nariadenia mestskej časti Bratislava-Nové Mesto č.  .... /2016, ktorým sa vydáva Trhový poriadok príležitostných trhov v prírodnom areáli Kuchajda, Bratislava

Predkladá:		Materiál obsahuje:	

Mgr. Ing. Ľubomír Baník	
prednosta MÚ B-NM	

	
Zodpovedný:	

Mgr. Marianna Moravcová Tomčíková	
vedúca odd. právneho, podnikateľských činností, evidencie súpisných čísiel a správy pozemkov 	

Spracovateľ: 	

Ing. Andrea Kutarňová	
odd. právne, podnikateľských činností, evidencie súpisných čísiel a správy pozemkov 	

	
Na rokovanie prizvať: 	

zodpovedného a spracovateľa	

1.	Návrh uznesenia	
2.	Dôvodová správa	
3. Návrh VZN	

m á j  2016	

Návrh uznesenia:

Miestna rada 

odporúča

Miestnemu zastupiteľstvu

s c h v á l i ť  

Všeobecne záväzné nariadenie mestskej časti Bratislava-Nové Mesto č. .............../2016, ktorým sa vydáva Trhový poriadok príležitostných trhov v prírodnom areáli Kuchajda, Bratislava

a)  s pripomienkami

b)  bez pripomienok

DÔVODOVÁ  SPRÁVA:

V súlade so zákonom  č. 178/1998 Z.z o podmienkach predaja výrobkov a poskytovania služieb na trhových miestach a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov,  pre trhové miesto akým je tržnica, trhovisko a príležitostný trh je správca tohto trhového miesta povinný vypracovať Trhový poriadok, ktorý obec – mestská časť  po jeho schválení vydá všeobecne záväzným nariadením.

Areál Kuchajda navštevuje široká verejnosť na vykonávanie rôznych voľnočasových aktivít, na športovanie, v letnej sezóne  na kúpanie, a tiež počas konania rôznych kultúrno-spoločenských a športových podujatí. Vzhľadom na tieto možnosti využitia areálu Kuchajda a jeho značnú návštevnosť rozhodol sa správca tohto areálu spestriť jeho využitie, hlavne počas letnej sezóny, a ponúknuť návštevníkom areálu aj predaj výrobkov a poskytovanie služieb, ktoré by vhodnou formou doplnili a spestrili dianie na Kuchajde.

Eko-podnik verejnoprospešných služieb, príspevková organizácia zriadená mestskou časťou Bratislava-Nové Mesto, ako správca areálu Kuchajda a súčasne správca budúceho trhového miesta – príležitostných trhov v areáli Kuchajda, vypracoval v súlade so zákonom č. 178/1998 Z.z. Trhový poriadok pre tieto príležitostné trhy  a  predložil ho na schválenie všeobecne záväzným nariadením v Miestnom zastupiteľstve mestskej časti Bratislava-Nové Mesto.

Spracované všeobecne záväzné nariadenie predkladáme na schválenie.

MESTSKÁ ČASŤ BRATISLAVA-NOVÉ MESTO
--------------------------------------------------------------

VŠEOBECNE ZÁVÄZNÉ NARIADENIE
mestskej časti Bratislava-Nové Mesto
č.  ..../2016
zo dňa ... . . 2016,
Všeobecne záväzné nariadenie mestskej časti Bratislava-Nové Mesto č. ............./2016, ktorým sa vydáva Trhový poriadok príležitostných trhov v prírodnom areáli Kuchajda, Bratislava

Miestne zastupiteľstvo mestskej časti Bratislava-Nové Mesto podľa ustanovenia § l5 ods. 2 písm. a) zákona č. 377/1990 Zb. o hlavnom meste Slovenskej republiky Bratislave v znení neskorších predpisov v spojení s ustanovením § 5 ods. 1 zákona č. 178/1998 Z. z. o podmienkach predaja výrobkov a poskytovania služieb na trhových miestach a o zmene a doplnení zákona č. 455/l991 Zb. o živnostenskom podnikaní (živnostenský zákon) v znení neskorších predpisov sa uznieslo na tomto všeobecne záväznom nariadení.

§ l
Úvodné ustanovenia

/1/	Všeobecne záväzné nariadenie mestskej časti Bratislava-Nové Mesto (ďalej len "MČ 
            B-NM"), ktorým sa vydáva Trhový poriadok príležitostných trhov v prírodnom areáli 
            Kuchajda, Bratislava, upravuje základné podmienky predaja výrobkov a poskytovania 
            služieb na uvedenom trhovom mieste, práva a povinnosti správcu, fyzických a 
            právnických osôb, ktoré uskutočňujú predaj výrobkov a poskytujú služby.

/2/ 	Trhový poriadok je prílohou tohto nariadenia a tvorí jeho nedeliteľnú súčasť.

/3/	Správca trhového miesta je povinný Trhový poriadok zverejniť na viditeľnom mieste.

§ 2
Sankcie

/1/	Právnickej osobe alebo fyzickej osobe oprávnenej na podnikanie, ktorá poruší toto Všeobecne záväzné nariadenie, môže obec uložiť pokutu do 6 638 € podľa ustanovenia § 27b ods. 1 písm. a) zákona Slovenskej národnej rady č. 369/1990 Z. z. o obecnom zriadení v znení neskorších predpisov.

§ 3
Záverečné ustanovenia

/1/	Všeobecne záväzné nariadenie bolo schválené Miestnym zastupiteľstvom mestskej časti Bratislava-Nové Mesto dňa ............ 2016 uznesením číslo ........ a účinnosť nadobudlo dňom ...... 2016.

								Mgr. Rudolf Kusý
								           starosta

   
Bratislava ........ 2016

Prílohy:
1)	Trhový poriadok príležitostných trhov v prírodnom areáli Kuchajda, Bratislava 

                                                                                                       Príloha k VZN č. ..../2016

TRHOVÝ PORIADOK 
príležitostných trhov v prírodnom areáli Kuchajda, Bratislava
(ďalej len „Trhový poriadok“)
§ 1
Všeobecné ustanovenia 

/1/ 	Tento Trhový poriadok platí pre príležitostné trhy, konané  v ohradenom priestore okolo vodnej prírodného areálu Kuchajda v Bratislave (ďalej len „trhy“).

/2/ 	Trhový poriadok upravuje podmienky predaja výrobkov a poskytovania služieb na trhoch a určuje rozsah práv a povinností:
a) 	správcu trhov;
b) 	predávajúcich;
c)	poskytovateľov služieb.

/3/ 	Trhy sa konajú na základe povolenia mestskej časti Bratislava˗Nové Mesto na zriadenie predmetného trhového miesta správcovi trhov. 

/4/  	Správcom trhov je EKO˗podnik verejnoprospešných služieb, Halašova 20, 832 90 Bratislava, IČO 00 491 870, príspevková organizácia zriadená mestskou časťou Bratislava˗Nové Mesto (ďalej len „správca“). 

§ 2
Trhové dni, predajný a prevádzkový čas 
príležitostných trhov

/1/ 	Trhmi v prírodnom areáli Kuchajda sú:
	a) 	Sezónne trhy:		od 01.05. do 30.09.  v kalendárnom roku;
	b)	Vianočné trhy:  	od 01.12. do 31.12.  v kalendárnom roku;
	c)	trhy v rámci podujatia Otvorenie Kultúrneho leta:  od 10.06. do 30.06.  v 
              kalendárnom roku;
	d)	trhy v rámci podujatia Záver Kultúrneho leta:  01.09. do 20.09.  v kalendárnom roku.	

/2/ 	Trhovými dňami sú:
Sezónne trhy/Vianočné trhy/trhy v rámci podujatia Otvorenie a Záver Kultúrneho leta:  pondelok až nedeľa.

/3/	Prevádzkový čas trhov je stanovený v zhode s prevádzkovou dobou areálu Kuchajda:
	Sezónne trhy:   	od 06:00 do 22:30 hod;
	Vianočné trhy: 	od 07:00 do 20:30 hod;
	Otvorenie Kultúrneho leta, Záver Kultúrneho leta: 	od 06:00 do 24:00 hod.

/4/	Predajný čas trhov:
	Sezónne trhy:   	od 08:00 do 22:00 hod;
	Vianočné trhy: 	od 08:00 do 20:00 hod;
	Otvorenie Kultúrneho leta, Záver Kultúrneho leta: 	od 08:00 do 23:00 hod.

§ 3
Pravidlá prenajímania prenosných predajných zariadení, 
predajného miesta, spôsob určenia nájomného, 
podmienky predaja výrobkov  a poskytovania služieb 

/1/ 	Podmienkou predaja/poskytovania služieb na trhoch je povolenie na predaj výrobkov/poskytovanie služieb vydané mestskou časťou Bratislava˗Nové Mesto.

/2/  	Predaj výrobkov a poskytovanie služieb na príležitostnom trhu je možný na základe zmluvy/súhlasu o nájme pozemku alebo zmluvy/súhlasu o nájme pozemku vrátane prenosného predajného zariadenia uzatvorenej/vydaným so správcom.

/3/  	Nájomné určí správca v súlade s  cenovým výmerom, stanoveným  uznesením Miestneho zastupiteľstva mestskej časti Bratislava˗Nové Mesto.

/4/  	Pre vydanie povolenia je potrebné predložiť doklady podľa zákona č. 178/1998 Z.z. o podmienkach predaja výrobkov a poskytovania služieb na trhových miestach a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov ako aj podľa aktuálne platného Všeobecne záväzného nariadenia mestskej časti Bratislava˗Nové Mesto, ktorým sa upravujú podmienky predaja výrobkov a poskytovania služieb na trhových miestach v mestskej časti Bratislava-Nové Mesto.

/5/	Predávajúci, ktorí budú predávať výrobky uvedené v § 4 ods. 1 písm. a) bod 5, 6 a 13 tohto Trhového poriadku, musia v prenosných predajných zariadeniach zabezpečiť a včas zapojiť chladiace, prípadne mraziace zariadenie určené na skladovanie uvedených výrobkov. 

/6/  	Vstup na trhy pre všetky kategórie návštevníkov je bezplatný.

§ 4
Druhy predávaných výrobkov
 
/1/ 	Na trhoch je povolené predávať výrobky tohto druhu: 
a) 	potraviny:
1.	cukrovinky (napr. cukríky, čokoláda, bonbóny, cukrová vata),              
2. 	trvanlivé  pečivo  (napr. medovníky, perníky, oplátky, slané pečivo),             
3. 	nealkoholické nápoje v originálnom balení,             
4. 	pekárenské výrobky (chlieb, pečivo, pagáče, koláče),             
5. 	výrobky z kravského, ovčieho a kozieho mlieka,             
6. 	údenárske výrobky (napr. klobása, slanina, saláma),             
7.	sušené ovocie, orechy, mandle, pukance v spotrebiteľskom obale, tekvicové, slnečnicové a ľanové jadierka, mak,
8.	včelí med, včelie produkty,           
9. 	čaj balený,           
10. jedlé rastlinné oleje,
11. alkoholické nápoje,
12. ovocie a zeleninu,
13. balené mrazené krémy a balenú zmrzlinu.
            b) 	ostatné výrobky:
                1.  spotrebné výrobky v súlade s ust. § 6, 7 a 9 zákona č. 178/1998 Z.z., najmä:
1.1. 	 textilné a odevné výrobky,  obuv,            
1.2.    keramika, sklo, porcelán,            
1.3.   drobný tovar,            
1.4. 	 bižutéria,             
1.5. 	 papierenské výrobky,            
1.6.    knihy, 
1.7.    hračky, spoločenské hry,           
1.8.    kozmetika, vonné oleje, sviečky, kahance,            
1.9.  	 výrobky z kovu,  výrobky z dreva,  zámočnícke výrobky,     
1.10.  výrobky z kože, koženky  a kožušín,          
1.11.  remeselné výrobky a umelecké predmety, napr. ručne vyrábané výrobky
          z textilu, hodvábu, pletenín, kože, skla, keramiky, prútia, dreva, kovu, čečiny, 
          peria, papiera a iných materiálov, ručne vyrábané mydlá, bižutéria a
          dekorácie,
1.14.  LP platne,         
1.15.  dekoračné a ozdobné predmety a aranžmány, upomienkové predmety,       
1.16.  zberateľské predmety, minerály,           
1.17.  elektrotechnické výrobky, ktoré nie sú určené na napájanie z elektrickej siete,
1.18.  športové potreby iba v pojazdnej predajni,     
2.       periodickú tlač, originály alebo rozmnoženiny audiovizuálnych diel alebo
          iných diel,

c)	         jedlá a nápoje určené na priamu konzumáciu na mieste vrátane nebalenej zmrzliny.

§ 5
Druhy poskytovaných služieb

/1/  	Na trhoch sa môžu poskytovať služby:
a) 	pohostinské a reštauračné, služby rýchleho občerstvenia a stravovania;      
b)	drobné remeselné práce.

§ 6
Zákaz predaja výrobkov

/1/  	Na trhoch je zakázané predávať: 
a) 	zbrane a strelivo;     
b) 	výbušniny a výbušné predmety;     
c) 	tlač a iné veci, ktoré ohrozujú mravnosť;     
d) 	tabak a tabakové výrobky a výrobky, ktoré sú určené na fajčenie a neobsahujú tabak,      
e) 	jedy, omamné a psychotropné látky;     
f) 	lieky;     
g) 	automobily, motocykle, ich súčiastky a príslušenstvo;     
h) 	chránené živočíchy, exempláre živočíchov, nebezpečné živočíchy a invázne druhy živočíchov;     
i) 	živé zvieratá; zákaz sa nevzťahuje na predaj sladkovodných trhových rýb a na predaj domácej hydiny domácej hrabavej hydiny, domácich králikov, psov, mačiek a drobných hlodavcov a na propagačné  predajné podujatia organizované zväzmi a združeniami chovateľov zvierat na základe súhlasného stanoviska príslušného orgánu veterinárnej správy;     
j) 	chránené rastliny, exempláre rastlín a invázne druhy rastlín;    
k) 	huby.

§ 7
Povinnosti správcu príležitostných trhov

/1/  	Správca trhov je povinný na viditeľnom mieste zverejniť Trhový poriadok.

/2/  	Správca je povinný zabezpečiť dodržiavanie Trhového poriadku a  ostatných právnych predpisov, súvisiacich s predajom výrobkov a poskytovaním služieb na trhu.

/3/ 	Správca  kontroluje u predávajúceho:
a)	oprávnenie na podnikanie v danej oblasti (ďalej len „oprávnenie na podnikanie“) podľa osobitných predpisov a povolenie na predaj výrobkov a poskytovanie služieb na trhových miestach;
b)	doklad o nadobudnutí tovaru;
c)	používanie elektronickej registračnej pokladnice alebo virtuálnej registračnej pokladnice podľa osobitných predpisov;
d)	udržiavanie poriadku, hygieny a čistoty počas predaja výrobkov a poskytovania služieb;
e)	dodržiavanie Trhového poriadku.

/4/  	Správca  je povinný zabezpečiť  prístup k zariadeniam pre osobnú hygienu a  zabezpečiť základné hygienické zázemie pre zákazníkov a návštevníkov trhov.

/5/	Správca  je povinný zabezpečiť  predávajúcim prívod elektrickej energie do prenosných predajných zariadení.

/6/  	Správca zodpovedá za dodržiavanie  Všeobecne záväzného nariadenia č.1/1997 mestskej časti Bratislava˗Nové Mesto, ktorým sa vydáva Prevádzkový poriadok prírodného areálu Kuchajda.

§ 8
Povinnosti predávajúcich osôb a osôb poskytujúcich 
služby a na príležitostných trhoch

/1/   	Osoby predávajúce a poskytujúce služby  sú povinné:
a)	dodržiavať Trhový poriadok príležitostného trhu;
b)	dodržiavať Prevádzkový poriadok prírodného areálu Kuchajda (vydaný Všeobecne záväzným nariadením č.1/1997 mestskej časti Bratislava˗Nové Mesto) v znení jeho neskorších zmien;
c)	riadiť sa pokynmi správcu trhu;
d)	označiť svoje predajné zariadenie podľa osobitných predpisov;
e)	používať elektronickú registračnú pokladnicu alebo virtuálnu registračnú podľa osobitných predpisov;
f)	zreteľne označiť predávané výrobky a poskytované služby cenou;
g)	pri predaji váženého tovaru vykonávať váženie spôsobom umožňujúcim spotrebiteľovi kontrolu správnosti váženia;
h)	dodržiavať ostatné podmienky predaja výrobkov a poskytovania služieb podľa osobných predpisov;
i)	dodržiavať podmienky zmluvy/súhlasu, uzatvorenej medzi správcom a predávajúcim;
j)	dodržiavať zásady občianskeho spolužitia, neobmedzovať práva a povinnosti iných účastníkov trhov;
k)	rešpektovať zákaz manipulovania s otvoreným ohňom a dodržiavať predpisy požiarnej  ochrany;
l)	dodržiavať hygienu pri predaji tovaru a poskytovaní služieb, udržiavať miesto predaja výrobkov a poskytovania služieb v čistote, po skončení predaja zanechať predajné miesto čisté a upratané

/2/  	Osoby predávajúce a poskytujúce služby  sú povinné predložiť správcovi trhov a orgánu dozoru:
a)	doklad o oprávnení na podnikanie, povolenie na predaj výrobkov a poskytovanie služieb na trhovom mieste a preukaz totožnosti;
b)	povolenie na užívanie predajného zariadenia a doklad o zaplatení nájomného za predajné zariadenie alebo predajnú plochu;
c)	zdravotný preukaz a posudok príslušného orgánu na ochranu zdravia, ak to vyžaduje charakter predávaného tovaru a poskytovaných služieb;
d)	doklad o nadobudnutí tovaru.

§ 9
Pravidlá dodržiavania čistoty a hygieny
/1/ 	Predávajúci, správca a návštevník trhov sú povinní v oblasti hygieny dodržiavať nasledovné predpisy:
a)	všeobecne záväzné nariadenie MČ BA-NM č. 4/l996 o dodržiavaní čistoty a poriadku na území mestskej časti v znení neskorších predpisov;
b)	Prevádzkový poriadok prírodného areálu Kuchajda, vydaný prostredníctvom Všeobecne záväzného nariadenia č.1/1997 mestskej časti Bratislava˗Nové Mesto v znení jeho neskorších zmien.

§ 10
Orgány dozoru

/1/  Dozor nad dodržiavaním podmienok predaja výrobkov a poskytovania služieb na trhových miestach vykonáva:
a) 	Slovenská obchodná inšpekcia;
b) 	orgány úradnej kontroly potravín, ak ide o predaj potravín;
c) 	Mestská časť Bratislava˗Nové Mesto.

§ 11
Sankcie

/1/ 	Porušenie tohto Trhového poriadku je porušením všeobecne záväzného nariadenia č. ......../2016.

/2/ 	Právnickej osobe alebo fyzickej osobe oprávnenej na podnikanie, ktorá poruší toto nariadenie, môže obec uložiť pokutu do 6 638 € podľa § 13 ods. 9 písm. a) zákona Slovenskej národnej rady č. 369/1990 Zb. o obecnom zriadení v znení neskorších predpisov.

§ 12
Záverečné ustanovenia
/1/  	Ďalšie podmienky, neupravené týmto Trhovým poriadkom sa riadia ustanoveniami zákona č. 178/1998 Z. z. o podmienkach predaja výrobkov a poskytovania služieb na trhových miestach a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov, všeobecne záväzného nariadenia mestskej časti Bratislava˗Nové Mesto, ktorým sa upravujú podmienky predaja výrobkov a poskytovania služieb na trhových miestach v mestskej časti Bratislava-Nové Mesto v aktuálnom znení, Všeobecne záväzné nariadenie č. 1/1997 mestskej časti Bratislava˗Nové Mesto v znení jeho neskorších zmien (prevádzkový poriadok prírodného areálu Kuchajda) a príslušnej zmluvy o nájme časti zvereného majetku, uzatvorenej so správcom a ostatných súvisiacich právnych predpisov.